Demà comença el Campament Urbà Corresponsables ‘22
22 de juny 2022

![](/media/wsidc0t2/c_campusurba.jpg?width=850&height=566.9886363636364)

Demà comença el Campament Urbà Corresponsables ’22, organitzat per la regidoria Joventut i Infància de l'Ajuntament de Sagunt. Este projecte compta amb un total de cinc seus dividides en els dos nuclis del municipi. A més, compta amb un equip de més de 60 monitors i més de 40 monitors en pràctiques (110 persones adultes en total), a més de 4 responsables, la coordinadora de l'Escola i tot l'equip tècnic del departament.

En total, s'han concedit 670 places ja que, segons expliquen des del departament, s'ha ampliat el nombre de places perquè s'havia disparat la demanda.

El Campament Urbà Corresponsables ’22 és un projecte experimental en el nostre municipi on, per primera vegada es posa al capdavant i com a objectiu primordial la conciliació familiar. Així doncs, amb este campament també es pretén que la gent xicoteta de la nostra ciutat puga realitzar activitats lúdiques i educatives en les seues vacances estiuenques. El campament té com a fil conductor el canvi climàtic, per a sensibilitzar i educar mediambientalment als més xicotets.

En este sentit, el regidor delegat de Joventut i Infància, Guillermo Sampedro, ha explicat que «**l'eix temàtic d'enguany és el canvi climàtic, que és un tema que treballem des del Casal Jove en els últims temps. Entenem que és un problema que ha vingut per a quedar-se i el que volem d'alguna manera és conscienciar ja des de la infància, als més xicotets, que existeixen accions i actituds per a combatre esta xacra**».

Este Campament Urbà està dirigit a la població més xicoteta del municipi, nascuda entre 2010 i 2018, i comença el 23 de juny fins al 29 de juliol. El projecte enguany compta amb un total de cinc seus, dues en el nucli de Sagunt (CEIP Ausiàs March i Cronista Chabret) i tres en el nucli del Port de Sagunt (CEIP Cervantes, Begoña i Vilamar). L'horari d'entrada als col·legis serà a les 9 del matí amb opció d'entrar a les 8 hores al campament ‘matiner’, mentre que l'eixida serà a les 13.30 amb opció d'eixir a les 15.30 en cas de quedar-se en el menjador.

«**El Campus Urbà pretén oferir un oci educatiu als xiquets i les xiquetes de Sagunt després del col·legi, entre l'última setmana de juny i tot juliol. I a més també busca la conciliació familiar per als nostres veïns i veïnes**», ha afegit Sampedro.

Amb motiu de l'ajuda econòmica rebuda per a donar suport a la realització de projectes de cures professionals per a famílies amb fills i filles menors de 14 anys, inclòs en el Pla Corresponsables de la Secretaria d'Estat d'Igualtat i contra la Violència de Gènere del Ministeri d'Igualtat a través de la Conselleria d'Igualtat i Polítiques Inclusives de la Generalitat Valenciana, la matrícula del campament és gratuïta. Així i tot, el preu del menjador no està inclòs en l’ajuda.

Este campament compta amb l'assessorament tècnic d’AVAPACE, entitat experta en atenció a la diversitat, perquè els i les menors amb Necessitats Educatives Especials (NEE) tinguen el millor pla individualitzat i la millor adaptació i integració. Qualsevol família amb menors amb NEE (Necessitats Educatives Especials) pot telefonar al 697 602 243 perquè se'ls puga oferir una atenció personalitzada. De la mateixa manera, si alguna família amb un o una menor amb NEE s'ha quedat sense plaça se'ls atendrà en el telèfon 697 602 243. A més, a través del projecte ERASMUS+ s'inclou LET’S XAT, una activitat en anglés que es realitzarà en cada seu i per setmanes.

![](/media/pb1nl3sv/cartell-campament-urba-scaled.jpg?width=600.9765625&height=850)

*   [](http://www.facebook.com/sharer.php?u=https://aytosagunto.es/va/actualitat/dema-comenca-el-campament-urba-corresponsables-22/ "Facebook")
*   [](http://twitter.com/share?url=https://aytosagunto.es/va/actualitat/dema-comenca-el-campament-urba-corresponsables-22/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dema-comenca-el-campament-urba-corresponsables-22/ "Linked In")
*   [](mailto:?body=https://aytosagunto.es/va/actualitat/dema-comenca-el-campament-urba-corresponsables-22/)